REZOLUTË

PËR VLERËSIMIN E PUNËS SË DEPARTAMENTIT TË ADMINISTRATËS PUBLIKE (DAP) PËR GJENDJEN NË SHËRBIMIN CIVIL PËR VITIN 2020

Kuvendi i Shqipërisë,
[bookmark: _GoBack]Duke vlerësuar rolin e DAP-it, si njësia përgjegjëse në kuptim të ligjit nr. 152/2013, “Për nëpunësin civil”, të ndryshuar, për përgatitjen dhe mbikëqyrjen e zbatimit të politikave shtetërore në shërbimin civil, mbikëqyrjen e zbatimit të legjislacionit të shërbimit civil në institucionet e administratës shtetërore;
Duke mbështetur DAP-in për zhvillimin e mëtejshëm të një shërbimi civil të qëndrueshëm, profesional, të paanshëm, të pavarur dhe të bazuar në meritë;
Duke konsideruar përparësinë e zhvillimit të mëtejshëm të reformës së administratës publike si një prioritet kyç për hapjen e negociatave të pranimit në Bashkimin Evropian;
Vlerëson veprimtarinë e Departamentit të Administratës Publike për vitin 2020 në drejtim të:
Plotësimit të vendeve vakante sipas planit vjetor të pranimit për vitin 2020 në institucionet e administratës shtetërore, pjesë e shërbimit civil.
Kryerjes së procedurave të lirimit nga shërbimi civil të nëpunësve civilë, sipas legjislacionit në fuqi.
Kryerjes së procedurave të punësimit për kategorinë e studentëve të ekselencës në administratën shtetërore.
Kryerjes së procedurave për ecurinë disiplinore të nëpunësve civilë gjatë vitit 2020. Zbatimit dhe monitorimit të Planit të Veprimit 2018–2022 të Strategjisë Ndërsektoriale të Reformës në Administratën Publike.
Administrimit dhe përpunimit të formularëve të vetëdeklarimit të plotësuar nga subjektet vetëdeklaruese në zbatim të ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”, i ndryshuar.
Menaxhimit të një sistemi të posaçëm nëpërmjet platformës së bashkëpunimit “administrata.al”, në të cilin administrohet informacion i hollësishëm për ecurinë e proceseve gjyqësore dhe vendimet e formës së prerë.
Menaxhimit të çështjeve në kuadër të ndjekjes së proceseve gjyqësore.
Rishikimit të strukturave dhe organikave të institucioneve të administratës shtetërore gjatë vitit 2020, bazuar në nevojat e tyre për një organizim më të mirë të punës dhe rialokim më të mirë të burimeve njerëzore në dispozicion.
Zhvillimit të aktiviteteve në bashkëpunim me ReSPA (Shkolla Rajonale e Administratës Publike).
Shtrirjes së Sistemit Informatik të Menaxhimit të Burimeve Njerëzore (HRMIS) në institucionet e administratës publike.
Ofrimit të trajnimeve online nga ASPA, si dhe vlerësimit me çmimin “Public Administration Award 2020”, në kategorinë e-Learning, organizuar nga ReSPA dhe OECD për vendet e Ballkanit Perëndimor.
 Vlerësimit të nevojave nga ana e ASPA-s për trajnim për periudhën 2021–2022 për institucionet qendrore, të pavarura dhe vendore.
Ngritjes së fondit të parë të bibliotekës lidhur me modulet e trajnimit që ka ASPA, i mbështetur nga projekti IPA 2014 “Zbatimi i reformës së shërbimit civil në administratën publike”.
Kuvendi kërkon që Departamenti i Administratës Publike për vitin 2021 të angazhohet në këto drejtime:
1. Të mundësojë realizimin e procedurave të konkurrimit për pozicionet e nivelit ekzekutiv në përputhje me parimet e përcaktuara në ligjin për shërbimin civil, me qëllim garantimin e një procesi përzgjedhës transparent, të drejtë dhe objektiv të nëpunësve civilë, si dhe kryerjen në mënyrë sa më efektive të procedurave të rekrutimit.
2. Të vijojë intensivisht punën për hedhjen e të dhënave në sistemin HRMIS të dosjeve të personelit të administratës publike.
3. Të vlerësojë mundësinë e krijimit të një hapësire në faqen web për ofrimin e asistencës online për nevoja konsulence nga institucionet e administratës në nivel qendror dhe vendor për procedurat e administrimit në shërbimin civil.
4. Të vijojë përpjekjet për rritjen e besimit te qytetarët e interesuar për të marrë pjesë në procedurat e kryera nga DAP-i për punësimin në bazë të meritës, duke garantuar dhe zhvilluar një proces transparent dhe të drejtë konkurrimi dhe gjenerimin e informacioneve në kohë reale në faqen web të DAP-it.
5. Të angazhohet në përmirësimin e procesit të planifikimit vjetor të nevojave për rekrutim të institucioneve, duke krijuar kështu një plan pune të zbatueshëm, shoqëruar më një manual praktik lidhur me planifikimin vjetor të burimeve njerëzore.
6. Të hartojë dhe miratojë një manual për procedurat e parashikuara nga ligji nr. 152/2013, “Për nëpunësin civil”, të ndryshuar, me qëllim zbatimin e tyre në administratën vendore, e cila shfaq probleme vazhdimisht në interpretimin dhe zbatimin e tij.
7. Të hartojë manualin e procedurave për procese vertikale për secilën nga ministritë e linjës.
8. Të vijojë aplikimin e trajnimeve online për administratën vendore për procedurat e popullimit të sistemit HRMIS.
9. Të përgatisë  ndryshimet e nevojshme ligjore dhe nënligjore për përmirësimin e metodologjisë së klasifikimit të pozicioneve të punës, në zbatim të ligjit nr. 152/2013, “Për nëpunësin civil”, të  ndryshuar.
10. Të përgatisë ndryshimet e nevojshme ligjore dhe nënligjore për përmirësimin e metodologjisë së vlerësimit të performancës së nëpunësve civilë për një vlerësim objektiv dhe të bazuar në meritë.

KRYETAR
Gramoz Ruçi

Miratuar në datën 7.7.2021.

